钦定古今图书集成/理学汇编/文学典/第104卷 > 尹耕
## 钦定古今图书集成/理学汇编/文学典/第104卷 > 尹耕

按《列朝诗集》，“耕字子莘，代州人。年二十，举嘉靖壬辰
进士。为人豪宕不羁，性嗜酒，喜谈兵。尝为州守，废免
家居。生长边陲，通知疆事，痛恨武备废弛，边臣玩愒，
作《塞语》十一篇，申明边防虏势之要害，以告当事者。
作为歌诗，沉雄《历落》《秋兴》《上谷》诸篇，有河朔侠烈之
风，分宜当国见而才之。自知州起废，数月中迁兵部”
员外郎中，出知河间府。河间，畿辅重地，虏数入犯。募
壮士，制戎器，旌旗壁垒，为之一新。吏部希分宜指，称
其知兵，破格改用。擢河南按察司兵备佥事，仍予四
品服俸，令管领民兵。朝论哗然。给事中张万纪抗疏
劾奏，上大怒，械系下狱，杂治，遣戍辽左。自是遂终身
屏弃，不复用矣。国家急虏拊髀，思将帅之臣，当取文
武大略，不应以便文琐节，绳约捃摭。分宜得君当国，
能知子莘而不能违物议以收其用，议论多而节目
繁，何以罗出群之才，备羯羠之患耶？子莘《塞语》末有
《审几》一篇，谓汉之患在外戚，唐之患在藩镇，而本朝
当以备虏为急，以有宋为殷鉴。痛乎其言之也！分宜
能知子莘，能用胡宗宪，其识见亦非他庸相可比。余
故录子莘之诗而并及之，以告世之谋国者。